Хосе Емилио Пачеко
Навечерието

Превод от испански: Рада Панчовска, 2006

chitanka.info

Посредством експлоатирането на робите

и крадене на обществени пари

се постигна разцвет на сделките. Така богатите

станаха по-богати, докато бедните

удвоиха своя глад и своята мизерия. Градът

надхвърли старите си граници, изгуби характерните си

черти, бе преустроен

според контурите на империята. Също говорът

се развали с говорещите. И луксът

навлезе като бръшлян в много места.

Преборваха досадата с дрогата.

Достигнаха до нас изображения на сексуалните им актове

като странно предчувствие

на крехкостта им. И сред кражби

и убийства накъдето се обърнеш, терорът

разпростря владението си. Страх в спалнята

и паника на улицата. Ярости и мъки.

Най-вече намножена

омраза. Защото доброто върви,

но Злото тича (и не се засища никога).

Всичко това се случи в Помпей, в навечерието

на избухването на Везувий.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.